*****

ΚΑΝΟΝΙΣΜΟΣ (ΕΟΚ) αριθ. 1102/89 ΤΗΣ ΕΠΙΤΡΟΠΗΣ

της 27ης Απριλίου 1989

περί θεσπίσεως ορισμένων μέτρων εφαρμογής του κανονισμού (ΕΟΚ) αριθ. 1101/89 του Συμβουλίου σχετικά με τη διαρθρωτική εξυγίανση της εσωτερικής ναυσιπλοΐας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1101/89 του Συμβουλίου της 27ης Απριλίου 1989 σχετικά με τη διαρθρωτική εξυγίανση ναυσιπλοΐας (1), και ιδίως το άρθρο 10 παράγραφος 3,

τις γνώμες που εξέφρασαν τα κράτη μέλη και οι αντιπροσωπευτικοί οργανισμοί της εσωτερικής ναυσιπλοΐας σε κοινοτικό επίπεδο κατά τη διάρκεια των διαβουλεύσεων στις οποίες προέβη η Επιτροπή στις 29 Μαρτίου και στις 3 Φεβρουαρίου 1989 αντίστοιχα,

Εκτιμώντας:

ότι, δυνάμει του άρθρου 6 του κανονισμού (ΕΟΚ) αριθ. 1101/89, η Επιτροπή πρέπει να θεσπίσει ορισμένο αριθμό αποφάσεων σχετικά με τη λειτουργία του καθεστώτος διαρθρωτικής εξυγίανσης της εσωτερικής ναυσιπλοΐας, όπως ορίζεται στον εν λόγω κανονισμό·

ότι, κατά τη διάρκεια των προαναφερθεισών συνεδριάσεων διαβούλευσης, τα κράτη μέλη και οι οργανώσεις που αντιπροσωπεύουν την εσωτερική ναυσιπλοΐα σε κοινοτικό επίπεδο έκριναν ότι είναι αναγκαίο να μειωθεί η ικανότητα των εν λόγω στόλων κατά 10 % όσον αφορά τα πλοία ξηρού φορτίου και τα πλοία προώθησης και κατά 15 % όσον αφορά τα δεξαμενόπλοια·

ότι δεδομένου ότι, αφενός, είναι απαραίτητο να δοθούν ελκυστικές πριμοδοτήσεις με σκοπό να ενθαρρυνθεί η διάλυση πλοίων και, αφετέρου, οι ενδιαφερόμενοι επαγγελματίες έχουν περιορισμένες δυνατότητες να επιστρέψουν τα ποσά που προχρηματοδοτούν τα ενδιαφερόμενα κράτη μέλη σύμφωνα με το άρθρο 7 του κανονισμού (ΕΟΚ) αριθ. 1101/89, κρίνεται σκόπιμο να εγκριθεί συνολικός προϋπολογισμός ύψους 130,5 εκατομμυρίων Ecu·

ότι η Επιτροπή πρέπει να προσδιορίσει την ημερομηνία που θα αρχίσει να εφαρμόζεται το πρόγραμμα διάλυσης συντονισμένο σε κοινοτικό επίπεδο και ότι η ημερομηνία αυτή πρέπει να συμπίπτει με την ημερομηνία κατά την οποία τα ενδιαφερόμενα κράτη μέλη για τις διαρθρωτικές πλεονάζουσες μεταφορικές ικανότητες έχουν θεσπίσει τα μέτρα που είναι αναγκαία για την εκτέλεση του κανονισμού (ΕΟΚ) αριθ. 1101/89·

ότι η Επιτροπή πρέπει να καθορίσει τους συντελεστές των ετήσιων συνδρομών που υποχρεούνται να καταβάλουν οι μεταφορείς στο ταμείο διάλυσης για κάθε πλοίο τους που πραγματοποιεί εμπορευματικές μεταφορές μέσω των πλωτών οδών των κρατών μελών οι οποίες συνδέονται μεταξύ τους· ότι οι συντελεστές αυτοί πρέπει να καθοριστούν έτσι ώστε να επιτρέπουν στο ταμείο διάλυσης να επιστρέφει,εντός προθεσμίας δέκα ετών κατ' ανώτατο όριο, τα ποσά που προχρηματοδότησαν τα ενδιαφερόμενα κράτη μέλη · ότι οι συντελεστές αυτοί πρέπει να κυμαίνονται σε επίπεδο που θα είναι αποδεκτό από τις επιχειρήσεις εσωτερικής ναυσιπλοΐας, λαμβανομένης υπόψη της δύσκολης οικονομικής τους κατάστασης·

ότι η Επιτροπή πρέπει να καθορίσει επίσης τα ποσοστά των επιδοτήσεων διάλυσης, την περίοδο κατά τη διάρκεια της οποίας οι επιδοτήσεις αυτές μπορούν να λαμβάνονται καθώς και τους όρους χορήγησής τους· ότι για το σκοπό αυτό, λαμβανομένων υπόψη, αφενός, του τεθέντος στόχου μείωσης της μεταφορικής ικανότητας και, αφετέρου, του περιορισμένου συνολικού προϋπολογισμού ο οποίος δεν επαρκεί για να ικανοποιηθούν όλες οι αιτήσεις για επιδότηση της διάλυσης πλοίων οι οποίες υποβάλλονται στα εθνικά ταμεία διάλυσης, κρίνεται σκόπιμο, για να καταστεί δυνατή η διάλυση της μέγιστης δυνατής ικανότητας, να εξευρεθεί μια διαδικασία σύμφωνα με την οποία θα λαμβάνονται υπόψη κατά προτεραιότητα οι αιτήσεις για τα χαμηλότερα ποσοστά επιδοτήσεων που θα κυμαίνονται μεταξύ 70 έως 100 % των ανωτάτων καθορισθέντων τιμών·

ότι η ιδιαίτερη κοινωνικοοικονομική κατάσταση του τομέα των μικρών πλοίων απαιτεί κατάλληλα μέτρα, ειδικότερα τον καθορισμό συντελεστών αξίας λαμβανομένης υπόψη της μειωμένης εμπορικής αξίας των πλοίων αυτών· ότι κατά συνέπεια κρίνεται σκόπιμο να προβλεφθούν για τα πλοία αυτά μειωμένα ποσοστά επιδοτήσεων διάλυσης και, κατά συνέπεια, μειωμένες ετήσιες συνδρομές·

ότι, για να λειτουργήσει η χρηματοοικονομική αλληλοκάλυψη μεταξύ των διαφόρων εθνικών ταμείων διάλυσης, κρίνεται σκόπιμο να προβαίνει η Επιτροπή, σε συνεργασία με τις διοικήσεις των ταμείων, στις αρχές κάθε έτους, σε προσαρμογή των καταρτισθέντων λογαριασμών, με σκοπό να εξασφαλιστεί ότι η προθεσμία αποπληρωμής των ποσών που έχουν προχρηματοδοτήσει τα ενδιαφερόμενα κράτη μέλη είναι το ίδιο για όλα τα ταμεία·

ότι οι διάφοροι τύποι πλωτού υλικού έχουν διαφορετική αξία και επιδρούν ανάλογα στην ικανότητα των στόλων· ότι πρέπει να προβλεφθούν για το λόγο αυτό ειδικοί συντελεστές για τον καθορισμό της έννοιας της ισοδύναμης χωρητικότητας για τις περιπτώσεις κατά τις οποίες ένας μεταφορέας, θέτοντας σε χρήση μια νέα χωρητικότητα, οδηγεί σε διάλυση πλωτό υλικό άλλου τύπου από το νέο πλοίο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Γενικές διατάξεις

Άρθρο 1

1. Ο παρών κανονισμός καθορίζει, μεταξύ άλλων, τις ετήσιες εισφορές, τις πριμοδοτήσεις διάλυσης πλοίων και τις προϋποθέσεις χορήγησής τους για τα πλοία που ορίζονται στο άρθρο 2 του κανονισμού (ΕΟΚ) αριθ. 1101/89, δεδομένου ότι είναι αναγκαίο να μειωθεί η ικανότητα των στόλων κατά 10 % όσον αφορά τα πλοία ξηρού φορτίου και τα πλοία προώθησης και κατά 15 % όσον αφορά τα δεξαμενόπλοια.

2. Για να επιτευχθεί ο στόχος αυτός κρίνεται απαραίτητος συνολικός προϋπολογισμός ύψους 130,5 εκατομμυρίων Ecu, εκ των οποίων 81,2 εκατομμύρια Ecu για τα πλοία ξηρού φορτίου, 44,3 εκατομμύρια Ecu για τα δεξαμενόπλοια και 5,0 εκατομμύρια Ecu για τα πλοία προώθησης.

Άρθρο 2

Το σύστημα των ενεργειών διάλυσης, συνδυασμένων σε κοινοτικό επίπεδο, όπως ορίζεται στον κανονισμό (ΕΟΚ) αριθ. 1101/89, τίθεται σε εφαρμογή από την 1η Ιανουαρίου 1990.

Ετήσιες εισφορές

Άρθρο 3

1. Για τα πλοία που ορίζονται στο άρθρο 2 του κανονισμού (ΕΟΚ) αριθ. 1101/89, περιλαμβανομένων και των πλοίων για τα οποία έχει υποβληθεί αίτηση πριμοδότησης για διάλυση, καθίσταται υποχρεωτική, από την 1η Ιανουαρίου 1990, για τους πλοιοκτήτες η καταβολή ετήσιων εισφορών στο ταμείο διάλυσης στο οποίο υπάγονται τα συγκεκριμένα πλοία. Τα ποσοστά των εισφορών αυτών καθορίζονται ως εξής για τους διάφορους τύπους και κατηγορίες του πλωτού υλικού:

- Πλοία ξηρού φορτίου

- Αυτοκινούμενα: 1,00 Ecu ανά τόνο,

- Ωθούμενες φορτηγίδες: 0,70 Ecu ανά τόνο,

- Ελκόμενες φορτηγίδες: 0,36 Ecu ανά τόνο·

- Δεξαμενόπλοια

- Αυτοκινούμενα: 3,00 Ecu ανά τόνο,

- Ωθούμενες φορτηγίδες: 1,26 Ecu ανά τόνο,

- Ελκόμενες φορτηγίδες: 0,54 Ecu ανά τόνο·

- Πλοία προώθησης:

- 0,40 Ecu/KW.

Για τα πλοία με νεκρό βάρος κατώτερο των 450 τόνων, τα ποσοστά των ετήσιων εισφορών, που ορίζονται στην παράγραφο 1, μειώνονται κατά 30 %. Για τα πλοία με νεκρό βάρος μεταξύ 650 και 450 τόνων, τα ποσοστά των ετήσιων εισφορών μειώνονται κατά 0,15 % για κάθε τόνο, όταν το νεκρό βάρος του πλοίου είναι κατώτερο των 650 τόνων.

3. Η Επιτροπή μπορεί να τροποποιεί τα ποσοστά που αναγράφονται στην παράγραφο 1, με σκοπό να εξασφαλιστεί η επιστροφή, εντός περιόδου δέκα ετών, των ποσών που έχουν προχρηματοδοτήσει τα ενδιαφερόμενα κράτη μέλη, σύμφωνα με το άρθρο 7 του κανονισμού (ΕΟΚ) αριθ. 1101/89.

Άρθρο 4

1. Για το 1990, η βεβαίωση που χρησιμοποιείται ως απόδειξη πληρωμής της ετήσιας εισφοράς πρέπει, από την 1η Μαΐου, να βρίσκεται επί του πλοίου ή, εφόσον πρόκειται για πλωτό μέσο χωρίς πλήρωμα, επί του πλοίου προώθησης.

2. Η μετατροπή των ετήσιων εισφορών, εκφρασμένων σε Ecu, στο εθνικό νόμισμα του εκάστοτε ταμείου πραγματοποιείται σύμφωνα με την τιμή που ισχύει την 1η Ιανουαρίου κάθε έτους.

Πριμοδοτήσεις διάλυσης

Άρθρο 5

1. Το ποσό της πριμοδότησης διάλυσης για τους διάφορους τύπους και κατηγορίες πλοίων κυμαίνεται μεταξύ 70 έως 100 % των ακόλουθων ποσοστών:

- Πλοία ξηρού φορτίου

- Αυτοκινούμενα: 120 Ecu ανά τόνο,

- Ωθούμενες φορτηγίδες: 60 Ecu ανά τόνο,

- Ελκόμενες φορτηγίδες: 43 Ecu ανά τόνο·

- Δεξαμενόπλοια

- Αυτοκινούμενα: 216 Ecu ανά τόνο,

- Ωθούμενες φορτηγίδες: 91 Ecu ανά τόνο,

- Ελκόμενες φορτηγίδες: 39 Ecu ανά τόνο·

- Πλοία προώθησης:

- 240 Ecu/KW.

2. Για τα πλοία με νεκρό βάρος κατώτερο των 450 τόνων, τα μέγιστα ποσοστά των πριμοδοτήσεων διάλυσης, που ορίζονται στην παράγραφο 1, μειώνονται κατά 30 %. Για τα πλοία με νεκρό βάρος μεταξύ 650 και 450 τόνων, τα μέγιστα ποσοστά των πριμοδοτήσεων μειώνονται κατά 0,15 % για κάθε τόνο, για τον οποίο το νεκρό βάρος του πλοίου είναι κατώτερο των 650 τόνων.

Άρθρο 6

1. Οι πλοιοκτήτες που υποβάλλουν αίτηση για να λάβουν πριμοδότηση διάλυσης, φροντίζουν ώστε η αίτησή τους να παραλαμβάνεται από τη διοίκηση του ταμείου στο οποίο υπάγεται το πλοίο πριν από την 1η Μαΐου 1990. Οι αιτήσεις που παραλαμβάνονται από την ημερομηνία αυτή, δεν λαμβάνονται υπόψη.

2. Ο αιτών την πριμοδότηση διάλυσης αναγράφει στην αίτησή του το ποσοστό, το οποίο κυμαίνεται μεταξύ 70 έως 100 % των ανώτατων συντελεστών που ορίζονται στο άρθρο 5, το οποίο επιθυμεί να λάβει ως πριμοδότηση για τη διάλυση του πλοίου του. Το ποσοστό αυτό αποκαλείται στη συνέχεια «ποσοστό-συντελεστής πριμοδότησης».

3. Οι αιτήσεις για την πριμοδότηση της διάλυσης, οι οποίες υποβάλλονται σύμφωνα με τους ισχύοντες κανόνες για ένα ποσοστό 70 % τω συντελεστών, που ορίζονται στο άρθρο 5 παράγραφοι 1 και 2, θεωρούνται δεκτές από το ταμείο, εντός των ορίων των ποσών που είναι διαθέσιμα στους διάφορους λογαριασμούς που προβλέπονται στο άρθρο 1 παράγραφος 2. Η διοίκηση του ταμείου ενημερώνει τους αιτούντες, εντός δύο μηνών μετά την παραλαβή της αίτησης, για την αποδοχή της εν λόγω αίτησης.

Η διοίκηση του ταμείου ανακοινώνει στην Επιτροπή κάθε μήνα τον κατάλογο των αιτήσεων για πριμοδότηση της διάλυσης οι οποίες λήφθηκαν για ποσοστό 70 %. Η Επιτροπή φροντίζει ώστε οι αιτήσεις αυτές να μην υπερβαίνουν τις δυνατότητες του προϋπολογισμού, που ορίζονται στο άρθρο 1 παράγραφος 2 και ενημερώνει τη διοίκηση του ταμείου.

4. Η διοίκηση του ταμείου ενημερώνει γραπτώς, πριν από την 1η Σεπτεμβρίου 1990, τον αιτούντα την πριμοδότηση διάλυσης για ποσοστό ανώτερο του 70 % των συντελεστών που ορίζονται στο άρθρο 5 παράγραφοι 1 και 2, κατά πόσο η αίτησή του έχει γίνει δεκτή ή απορρίφθηκε. Άρθρο 7

1. Η υποβολή μιας αίτησης πριμοδότησης της διάλυσης συνεπάγεται την υποχρέωση για τον πλοιοκτήτη σε περίπτωση που η αίτησή του γίνει δεκτή, να προβεί πριν από την 1η Δεκεμβρίου 1990:

- είτε στη διάλυση του πλοίου,

- είτε, εν αναμονή της διάλυσης του πλοίου, στην οριστική ακινητοποίησή του.

2. Όταν ένα πλοίο ακινητοποιείται σύμφωνα με την παράγραφο 1, ο πλοιοκτήτης παραδίδει στη διοίκηση του ταμείου στο οποίο υπάγεται το πλοίο όλα τα σχετικά έγγραφα, όπως π.χ. το πιστοποιητικό ναυσιπλοΐας, άδεια μεταφοράς. Τα κράτη μέλη φροντίζουν να μην πραγματοποιείται καμία πράξη μεταφοράς ή αποθήκευσης με ένα ακινητοποιημένο πλοίο.

Ο ιδιοκτήτης ενός ακινητοποιημένου πλοίου ενημερώνει τη διοίκηση του ταμείου στο οποίο υπάγεται το εν λόγω πλοίο για το σημείο στο οποίο βρίσκεται ακινητοποιημένο το πλοίο. Ένα ακινητοποιημένο πλοίο μπορεί να κινηθεί μόνο σε συμφωνία με τη διοίκηση του εν λόγω ταμείου.

3. Κάθε ταμείο ανακοινώνει, στο τέλος του έτους, στα άλλα ταμεία και στην Επιτροπή τον κατάλογο των πλοίων για τα οποία το ταμείο αυτό κατέβαλε πριμοδότηση διάλυσης και τα οποία δεν έχουν ακόμα διαλυθεί. Στον κατάλογο αυτό αναγράφονται για κάθε πλοίο:

- η ονομασία, ο τύπος, η χωρητικότητα και ο λιμένας προσόρμισης,

- το όνομα και η διεύθυνση του πλοιοκτήτη,

- συγκεκριμένες ενδείξεις σχετικά με το σημείο στο οποίο βρίσκεται ακινητοποιημένο εν αναμονή της διάλυσής του.

4. Η διάλυση ενός ακινητοποιημένου πλοίου πρέπει να πραγματοποιηθεί σε όλες τις περιπτώσεις πριν από την 1η Δεκεμβρίου 1992. Αν ένα πλοίο δεν έχει διαλυθεί μέχρι την ημερομηνία αυτή, η διοίκηση του ταμείου στο οποίο υπάγεται μπορεί να προβεί στη διάλυση του εξ ονόματος και με δαπάνη του πλοιοκτήτη.

Άρθρο 8

1. Αν τα χρηματοδοτικά μέσα που είναι αναγκαία για την ικανοποίηση όλων των αιτήσεων πριμοδότησης για διάλυση, οι οποίες υποβλήθηκαν σύμφωνα με τους ισχύοντες κανόνες, υπερβαίνουν τα διαθέσιμα κονδύλια των διαφόρων λογαριασμών που ορίζονται στο άρθρο 1 παράγραφος 2, το ποσοστό-συντελεστής πριμοδότησης που αναγράφει ο πλοιοκτήτης χρησιμοποιείται ως κριτήριο επιλογής υπό την έννοια ότι οι αιτήσεις για χαμηλότερα ποσοστά εξετάζονται κατά προτεραιότητα.

2. Για να λειτουργήσει η διαδικασία που ορίζεται στην παράγραφο 1, η Επιτροπή καταρτίζει, σε συνεργασία με τις διοικήσεις των διαφόρων ταμείων, έναν κοινό κατάλογο των αιτήσεων που υποβλήθηκαν σύμφωνα με τους ισχύοντες κανόνες· οι αιτήσεις αναγράφονται στον κατάλογο αρχίζοντας από την αίτηση για το χαμηλότερο ποσοστό-συντελεστή πριμοδότησης και καταλήγοντας στην αίτηση με το υψηλότερο ποσοστό-συντελεστή πριμοδότησης. Ο κατάλογος καταρτίζεται ξεχωριστά για τα πλοία ξηρού φορτίου για τα δεξαμενόπλοια και για τα πλοία προώθησης.

3. Οι πριμοδοτήσεις διάλυσης χορηγούνται από τα διάφορα ταμεία με βάση τον κατάλογο αυτό και εντός του ορίου των ποσών που είναι διαθέσιμα στους διάφορους λογαριασμούς που αναφέρονται στο άρθρο 1 παράγραφος 2. Σε περίπτωση που υποβάλλονται πολλές αιτήσεις διάλυσης με ίδια ποσοστά-συντελεστές πριμοδότησης, δίνεται προτεραιότητα στην αίτηση που λήφθηκε πρώτη.

4. Αν τα χρηματοδοτικά μέσα που είναι απαραίτητα για την ικανοποίηση των παραδεκτών αιτήσεων είναι κατώτερα από τα διαθέσιμα κονδύλια των διαφόρων λογαριασμών, που ορίζονται στο άρθρο 1 παράγραφος 2, τότε οι αιτήσεις διάλυσης εγκρίνονται για τα ζητούμενα ποσοστά πριμοδότησης. Στην περίπτωση αυτή, η περίοδος των δέκα ετών στη διάρκεια της οποίας γίνεται η επιστροφή των ποσών που προχρηματοδοτούν τα ενδιαφερόμενα κράτη μέλη στα ταμεία μειώνονται ανάλογα.

Άρθρο 9

1. Η πριμοδότηση διάλυσης καταβάλλεται εφόσον ο ιδιοκτήτης του πλοίου αποδείξει ότι το πλοίο έχει διαλυθεί ή έχει ακινητοποιηθεί σύμφωνα με τις διατάξεις του άρθρου 7.

2. Η μετατροπή των τιμών των πριμοδοτήσεων διάλυσης, που είναι εκφρασμένα σε Ecu, το εθνικό νόμισμα του εκάστοτε ταμείου πραγματοποιείται σύμφωνα με την τιμή που ισχύει την ημερομηνία που ορίζεται στο άρθρο 2.

Οικονομική αλληλεγγύη

Άρθρο 10

1. Για να λειτουργήσει, μεταξύ των λογαριασμών των διαφόρων ταμείων η αλληλεγγύη που ορίζεται στο άρθρο 5 παράγραφος 2 του κανονισμού (ΕΟΚ) αριθ. 1101/89, κάθε ταμείο ανακοινώνει στην Επιτροπή, στις αρχές κάθε έτους, με αρχή την 1η Ιανουαρίου 1991, τα ακόλουθα στοιχεία:

- τις οφειλές του ταμείου στις 31 Δεκεμβρίου του προηγούμενου έτους (DN),

- τα έσοδα του ταμείου κατά τη διάρκεια του προηγούμενου έτους (RAN), στα οποία περιλαμβάνονται τα έσοδα που προέρχονται τόσο από τις ετήσιες εισφορές όσο και από ειδικές συνδρομές, που ορίζονται στο άρθρο 8 του κανονισμού (ΕΟΚ) αριθ. 1101/89.

2. Η Επιτροπή καθορίζει, σε συνεργασία με τις διοικήσεις των ταμείων και με βάση τα στοιχεία της παραγράφου 1:

- το συνολικό ποσό των οφειλών όλων των ταμείων στις 31 Δεκεμβρίου του προηγούμενου έτους (Dt),

- το συνολικό ποσό των εσόδων που εισέπραξαν όλα τα ταμεία κατά τη διάρκεια του προηγούμενου έτους (Rt),

- τα ετήσια προσαρμοσμένα έσοδα (Rnn) κάθε ταμείου, τα οποία υπολογίζονται σύμφωνα με τον ακόλουθο τύπο:

1.2.3.4 // // Rnn = // Rt Dt // x Dn

- για κάθε ταμείο, η διαφορά μεταξύ των ετήσιων εσόδων (Ran) και των ετήσιων προσαρμοσμένων εσόδων (Ran-Rnn),

- τα ποσά τα οποία κάθε ταμείο με ετήσια έσοδα ανώτερα από τα ετήσια προσαρμοσμένα έσοδα (Ran>Rnn) αποδίδει σε ένα ταμείο με ετήσια έσοδα κατώτερα σε σχέση με τα ετήσια προσαρμοσμένα έσοδα (Ran<Rnn).

3. Κάθε ενδιαφερόμενο ταμείο αποδίδει, πριν από την 1η Μαρτίου του τρέχοντος έτους, στα άλλα ταμεία τα ποσά που ορίζονται στο τελευταίο εδάφιο της παραγράφου 2. Ισοδύναμη χωρητικότητα

Άρθρο 11

1. Όταν ένα πλοιοκτήτης θέτει σε λειτουργία ένα πλοίο όπως ορίζεται στο άρθρο 8 του κανονισμού (ΕΟΚ) αριθ. 1101/89 και οδηγεί προς διάλυση τη χωρητικότητα ενός άλλου τύπου πλωτού μέσου, η ισοδύναμη χωρητικότητα που πρέπει να λαμβάνεται υπόψη καθορίζεται, σε καθέναν από τους δύο τομείς πλοίων που αναφέρονται στη συνέχεια, ανάλογα με τους ακόλουθους συντελεστές:

- Πλοία ξηρού φορτίου

αυτοκινούμενα άνω των 650 τόνων: 1,00,

ωθούμενες φορτηγίδες άνω των 650 τόνων: 0,50,

ελκόμενες φορτηγίδες άνω των 650 τόνων: 0,36·

- Δεξαμενόπλοια

αυτοκινούμενα άνω των 650 τόνων: 1,00,

ωθούμενες φορτηγίδες άνω των 650 τόνων: 0,42,

ελκόμενες φορτηγίδες άνω των 650 τόνων: 0,18.

2. Για τα πλοία χωρητικότητας κατώτερης των 450 τόνων, οι συντελεστές που ορίζονται στην παράγραφο 1 μειώνονται κατά 30 %. Για τα πλοία χωρητικότητας μεταξύ 650 και 450 τόνων, οι συντελεστές αυτοί μειώνονται κατά 0,15 % για κάθε τόνο, για τον οποίο η χωρητικότητα του συγκεκριμένου πλοίου είναι κατώτερη των 650 τόνων.

Διαβουλεύσεις

Άρθρο 12

1. Η Επιτροπή προβαίνει σε διαβουλεύσεις με τα κράτη μέλη, κάθε φορά που εξετάζει το ενδεχόμενο τροποποίησης του παρόντος κανονισμού.

2. Η Επιτροπή συλλέγει, για όλα τα θέματα σχετικά με την εφαρμογή του συστήματος, τη γνώμη μιας ομάδας που απαρτίζεται από εμπειρογνώμονες των επαγγελματικών οργανώσεων που αντιπροσωπεύουν την εσωτερική ναυσιπλοΐα σε κοινοτικό επίπεδο. Η ομάδα αυτή ονομάζεται «Ομάδα εμπειρογνωμόνων - Διαρθρωτική εξυγίανση της εσωτερικής ναυσιπλοΐας».

Τελικές διατάξεις

Άρθρο 13

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Απριλίου 1989.

Για την Επιτροπή

Karel VAN MIERT

Μέλος της Επιτροπής

(1) Βλέπε σελίδα 25 της παρούσας Επίσημης Εφημερίδας.